મલિકી સરકાર સદ્દામને 29મી ડિસેમ્બરની રાત્રીએ જ ફાંસી આપી દેવા માગતી હતી. પરંતુ, કાયદાકીય આંટીઘૂંટીઓ, સુરક્ષા કારણો અને ઈરાકની રાજકીય પક્ષાપક્ષીને કારણે ફાંસી આપવામાં વિલંબ થયો. શિયા નેતાઓ તથા કેટલાક સુન્ની આરબો હિંસા વધાવાના ડરને કારણે જલદીથી ફાંસી આપી દેવાના મતના હતાં. કુર્દ મુસ્લિમો નરસંહાર ખટલાના અંત સાથે જ ફાંસી અપાય એવી માગણી કરતા હતાં, તો કેટલાક રાજકારણીઓને એવો ભય સતાવતો હતો કે જો ઈદ પર જ ફાંસી અપાશે તો સદ્દામની સજા એમને ‘શહીદ’ બનાવી દેશે. મલિકી સરકારના સલાહકાર મરિયમ રયીશના કથન અનુસાર, છેલ્લી ઘડી સુધી અનિશ્ચિતતા બરકરાર હતી.